runetrust/blame-folketinget-dk huggingface dataset:
Flemming Møller Mortensen (S), 2008-05-22:
Det er vi alle her i salen jo enige om.
Nej, paradokset ligger i, at vi er uenige om midlet, det vil sige, på hvilken måde vi bedst påvirker.
Fra socialdemokratisk side deltager vi derude, og vi har et program, hvor vi skal i kontakt med folk.
Det, der er vigtigt at lytte til, er, at Amnesty siger, at der er forhold, der er blevet forværret under OL-optakten.
Det er fuldstændig korrekt.
Men Amnesty siger også: Deltag derude og fokuser på arbejdslejrene, internetcensuren og menneskerettighedsforkæmpernes forhold.
Pernille Frahm (SF), 2008-05-22:
SF laver sine egne projekter omkring dialogen med Kina.
For vi vil ikke bruges som en del af et show; vi vil ikke bruges i de kinesiske medier.
Hvor mange menige kinesere, tror spørgeren, deltager i OL-begivenhederne?
Hvor mange journalister, tror han, at han kan få kontakt til, som vil skrive noget i kinesiske medier om ordførerens formentlig kritiske holdning?
Det kunne jeg da godt lide at vide.
Jeg tvivler på, det er mange.
Og det, at man ikke deltager i OL, udelukker jo ikke, at man har den dialog, og at man kommer i kontakt med folk.
Det er jo ikke den eneste metode.
Nu har ordføreren så benyttet sig af lejligheden til også at få lidt fest og fornøjelse ud af det - det under jeg ham da.
Men jeg ville ikke gøre det.
Simon Emil Ammitzbøll (RV), 2008-05-22:
Jeg vil egentlig gerne følge op på hr. Flemming Møller Mortensens første spørgsmål.
Altså, der skal jo helst være overensstemmelse mellem det, man siger, og det, man gør.
Ordføreren lagde ligesom op til, at man skulle følge Amnesty International.
Amnesty lægger op til, at man skal tage derud, lave kritisk dialog og tale om tingene.
Vil ordføreren følge Amnesty eller vil ordføreren ikke følge Amnesty?
Ja eller nej? spørger jeg fru Pernille Frahm.
Sophie Hæstorp Andersen (S), 2008-05-23:
Man kan selvfølgelig sige det her om, at det vil optage sengepladser, men er ordføreren for De Konservative ikke enig i, at vi trods alt i stigende grad bør komme væk fra en politik, hvor vi ser syge mennesker som isolerede og fuldstændig væk fra deres familier, og at vi i virkeligheden har brug for, at der på langt flere områder bliver formuleret en pårørendepolitik?
Den vil gøre det muligt som pårørende at være til stede og måske nogle gange overnatte sammen med en indlagt ægtefælle eller et nyfødt barn eller et for tidligt født barn eller et barn, der er indlagt.
Og det vil netop støtte op om, at folk bliver raske igen, så vidt det overhovedet er muligt, frem for at vi bliver ved med at have den her meget, meget underlige diskussion, som i mine øjne er lidt pseudoagtig, hvor man snakker om, at der er syge, og dem bruger vi ressourcer på, og så kan de pårørende egentlig bare blive væk så meget som overhovedet muligt, for dem skal vi ikke bruge ressourcer på.
Altså, de pårørende udgør jo som regel en del af en helhed, en del af en familie, og det drejer sig om at støtte nogle folk, der står i en svær situation.
Vivi Kier (KF), 2008-05-23:
Jo, og argumenterne er rigtig fine og rigtig vigtige, men igen vil jeg sige, sådan som jeg sluttede mit indlæg med at sige, at jeg synes, der er rigtig, rigtig mange ting, som trænger sig på
Tidligere i debatten her har vi snakket om modernisering og bygning af nye sygehuse, som lever op til tidens krav, og der er altså nogle ting, som bare trænger sig på og er så meget vigtigere lige her og nu end at gøre det til en pligt, at samtlige regioner skal kunne tilbyde fædre/medforældre overnatningsmuligheder.
Så derfor synes vi, at sådan som det fungerer nu, er det helt fint, vel vidende, at der er nogle steder, hvor man er nødt til at sige nej, fordi de muligheder ikke eksisterer.
Det, jeg argumenterer imod, er, at vi nu gør det her til en pligt, for vi ved jo, at der i perioder kan være mange, der pludselig skal føde lige omkring det samme tidspunkt, og at der bliver virkelig meget trængsel, og så mener jeg ikke, at det må være sådan, at fordi regionerne er blevet pålagt, at der skal være mulighed for overnatning, så kan en far/medforælder optage en sengeplads, som der reelt er brug for.
Pernille Vigsø Bagge (SF), 2008-05-23:
Jeg kunne godt tænke mig at spørge ordføreren, om det ikke også påvirker hende, at sygehuspersonalet selv - og også Jordemoderforeningen selv er meget positive over for det her forslag og faktisk mener, at det vil aflaste personalet, og at det vil have en rigtig stor betydning for den nye familierelation mellem forældrene og det lille barn, og at det måske oven i købet kan afstedkomme færre indlæggelsesdage.
Der er simpelt hen ressourcer at spare på det her forslag.
Er det overhovedet ikke noget, der påvirker ordføreren?
Vivi Kier (KF), 2008-05-23:
Til det kan jeg jo egentlig svare, at for mig er der stor forskel på, om man er syg, eller om man er fødende.
Altså, det der med at føde og være gravid er jo sådan generelt - og gudskelov i langt de fleste tilfælde noget helt naturligt.
Derfor ser vi jo også, at mange regioner har lavet patienthoteller, netop fordi de er klar over, at har man en syg pårørende, betyder det meget, at man er lidt tæt på, og at man ikke skal bruge lang tid på transport.
Vi ser jo på nybyggede børneafdelinger i dag, at der også bliver gjort plads til, at forældre kan være der, og at forældre kan booke sig ind på et patienthotel.
Jo, det betyder noget, når man har en syg pårørende.
Og så skal jeg gerne medgive, at som forældre og nybagte forældre er det dejligt at kunne være sammen, men så er det jo, at prioriteringen kommer ind i billedet.
Og der er det, jeg siger, at jeg ikke vil være med til at pålægge, som man gør det med det her beslutningsforslag, at det er en pligt, at medforældre/fædre skal kunne overnatte.
Pernille Vigsø Bagge (SF), 2008-05-23:
Jeg vil godt lige oplyse om, at der i forslaget står, at Danske Regioner har oplyst, at ingen af de steder, hvor medforældre eller fædre har mulighed for at overnatte, optager de pårørende senge, som kunne have været brugt til patienter.
Er det så ikke, som om den konservative ordførers argument falder?
I praksis er det ikke sådan, at der de steder, hvor man har mulighed for at overnatte i forbindelse med barns fødsel, bliver taget sengepladser fra patienter.
Så hvor kommer det argument fra?
Lone Dybkjær (RV), 2008-05-23:
Altså, jeg bliver nødt til at sige til SF, at jeg ikke tror en døjt på de tal, men lad os få dem dokumenteret.
Jeg synes, at det, der er det realistiske, er at sende signalet til regionerne: Det er en god idé, at I begynder at tænke pårørende ind, altså i de fleste tilfælde fædrene ind i forbindelse med fødsler, og at I gør det, så snart der er tale om ombygninger eller nybygninger eller den slags ting.
Jeg synes, det er det realistiske.
Så er jeg nemlig ret sikker på, at det ikke koster så voldsomt meget.
Lad os prøve at få det kortlagt, og lad os prøve at tage en dialog med regionerne.
Vivi Kier (KF), 2008-05-23:
Jeg synes, vi kører lidt i ring med de her spørgsmål.
Jeg har tilkendegivet, at jeg synes, det er rigtig fint, at der allerede i dag findes mange steder, hvor der er mulighed for, at medforælderen kan overnatte.
Det er der ikke alle steder, og det er der også fysiske grunde til.
Jeg synes, det er vigtigt, at hvis man gerne vil være sammen, skal man kunne være sammen.
Men igen, hvis jeg skal prioritere, så prioriterer jeg ved at sige, at vi ikke kan få det hele, og så er det ikke det her emne, der er det mest påtrængende, altså at man er sikker på, at der er en seng til en far eller en medforælder.
Sophie Hæstorp Andersen (S), 2008-05-23:
Det er jo rigtigt, at langt de fleste kvinder, der føder, ikke er syge som sådan.
Alligevel vil de fleste fødesteder jo gerne have dem til observation, i hvert fald i nogle timer, før man sender dem hjem, og hvis folk så selv ønsker at tage hjem, kan de jo ofte blive sendt hjem 4-6 timer efter det og føde ambulant, som det hedder.
Og så ved jeg ikke, hvor grænsen går for, hvornår man så egentlig er syg.
Lone Dybkjær (RV), 2008-05-23:
Der er jo ikke nogen som helst tvivl om, at det er et meget sympatisk forslag, og jeg vil gerne sende det signal, at jeg synes, det er noget, regionerne skal tage med i deres planlægning og frem for alt tage med i deres planlægning i forbindelse med ombyggeri og nybyggeri, og hvad man i øvrigt kan forestille sig i den sammenhæng.
Jeg synes også, det er rigtigt, som også den socialdemokratiske ordfører har været inde på, at det ville være en meget god idé at tænke en pårørendepolitik ind helt fuldstændig generelt, og det er selvfølgelig nyt i forhold til tidligere tider, hvor man ikke havde den slags tanker.
Mange af os bombarderes i øjeblikket med henvendelser fra folk, der går på journalisthøjskolerne, som skal skrive specialeopgaver, og der er ikke det spørgsmål, man ikke skal svare på for tiden.
Det, jeg sådan set godt ville opfordre til, hvis der var nogen, der overhovedet hørte det, var, at de kastede sig over den her opgave og kortlagde, hvad behovet egentlig var: Hvor meget er der, og hvordan ser det ud i de forskellige regioner.
Jeg bliver nødt til at sige til SF's forslag, at selv om det er sympatisk, tror jeg i hvert fald ikke et øjeblik på, at det er små 6,4 mio. kr.
Men jeg vil opfordre til, at nogle af dem, der arbejder med de her spørgsmål, kigger på det, og så får vi noget datamateriale.
Så behøver vi for en gangs skyld ikke spørge sundhedsministeren og bede hans personale om at lave det, for jeg tror, de har mere end rigeligt at lave i øjeblikket.
Det ville være en værdig opgave, det er oven i købet en sympatisk opgave.
En del af dem, der ringer, er også mænd, så det vil jeg sådan her hen på fredagen opfordre til. Seriøst vil jeg selvfølgelig sige, at jeg synes, vi har brug for at få kortlagt noget på det.
Jeg synes, det er rigtigt, at det er en lidt bredere politik, vi skal kigge på.
Jeg synes ikke, det skal være et pres for fædrene, men der er i hvert fald i forbindelse med førstegangsfødende formentlig et behov for, at der er lidt samling om den lille familie.
Pernille Vigsø Bagge (SF), 2008-05-23:
Lad os nu antage, at der var en journaliststuderende, der havde hørt fru Lone Dybkjærs bøn, og vi fik det her kortlagt, og det så viste sig, at der var et reelt behov, kunne Det Radikale Venstre så måske forestille sig sammen med SF at lave et forslag, der tog den her problemstilling op og førte tankerne videre i forhold til den her rettighed til fædre/medforældre?
Lone Dybkjær (RV), 2008-05-23:
Vi kan altid samarbejde med SF.
Det viser forskellige forslag at vi gør.
Hvis SF kan være med til at finde en finansiering, så må vi kigge på det i den sammenhæng.
Pernille Vigsø Bagge (SF), 2008-05-23:
Jeg er glad for, at ordføreren nævner finansieringen.
Lad os antage, at forslagets finansiering ikke var rigtig, og det nærmest kostede det dobbelte, altså hen ved 13 mio. kr., var det så ikke et spørgsmål om et relativt billigt forslag ifølge den radikale ordfører?
Birgitte Josefsen (V), 2008-05-23:
Det er jo sådan i dag, at der heldigvis rundtomkring er blevet bedre forhold for fødende kvinder, der ønsker at føde på et sygehus, og heldigvis er vores lovgivning sådan, at der stadig væk er mulighed for at føde hjemme, hvis den enkelte ønsker det.
Det er jo også sådan, at det er regionerne, der er arbejdsgivere og driftsansvarlige på området, og derfor vil vi meget gerne pointere, at lige nøjagtig organiseringen og tilrettelæggelsen af tilbuddene både for de fødende kvinder og for de familier, der er omkring den fødende, skal tilrettelægges ude i regionerne.
Vi kan så se, at der rundtomkring er forskellige løsninger.
Nogle steder er der oprettet et patienthotel, hvor den lille familie kommer over, når fødslen er overstået.
Andre steder bliver der stillet en seng til rådighed, hvor der er mulighed for det, nemlig hvor der er enestue, og andre steder igen finder man løsninger, hvor det gøres muligt for fædrene at overnatte på afdelingerne.
Det er jo helt klart og tydeligt, at det ikke er ligedan over det hele, men vi vil meget gerne holde fast i, at det er regionerne, der har driftsansvaret og ansvaret for organisering og planlægning på området, og derfor synes vi ikke, at det er et område, vi skal ind at lovgive om.
Vi kan derfor ikke tilslutte os beslutningsforslaget.
Så vil jeg lige tilføje, at da Ny Alliance ikke kan være til stede her ved behandlingen af det her beslutningsforslag, har jeg lovet at sige her fra talerstolen, at de heller ikke kan støtte forslaget.
Per Clausen (EL), 2008-05-23:
Det er jo en fornøjelse at arbejde i Folketinget sådan en dag, hvor det er så godt vejr, for så er man sikker på, at man ikke får de skader, som unødig solnydelse jo kan give en.
Det er sådan set meget rart.
Jeg skal sige om det her forslag, at Enhedslisten grundlæggende er positiv over for den tankegang, der ligger bag.
Det er faktisk vigtigt, rigtigt og fornuftigt at sikre overnatningsmuligheder for fædre og medforældre.
Vi skal ikke gøre os kloge på de økonomiske beregninger, der ligger bag.
Men det er i hvert fald indlysende, at hvis man betragter det her som et vigtigt element i at skabe velfærd i forbindelse med fødsler og der også kan være andre afledte positive effekter af det, så er vi ret overbeviste om, at det jo ikke er udgiften til det her, som vil forhindre, at vi kan udvikle et sygehusvæsen, som har den fornødne kvalitet.
Altså, vi opfatter ikke, at der er nogen modsætning mellem dette forslag og så f.eks. at have et forslag, der sikrer, at kvinder i forbindelse med fødslen får stillet et ordentligt tilbud om gratis fødselsrådgivning, fødselsvejledning og fødselsforberedelse til rådighed.
Det er heller ikke vedtagelsen af det her forslag, der ville forhindre, at man sikrede, at alle fødende kvinder havde ret til at få en jordemoder tilknyttet, og det er heller ikke det her forslag, der kunne forhindre et flertal i Folketinget hvis man ønskede det - at sørge for, at der var de penge, der skulle bruges til at lave en ordentlig overenskomst med de sygeplejersker, der strejker.
Når alt det er sagt, for det er selvfølgelig vigtige ting, mener jeg stadig væk nok, at det ville være muligt at finde de økonomiske rammer for at vedtage det her forslag.
Da det er svært at se andet end positive effekter af det, er vi meget positive over for forslaget og vil gerne medvirke til, at det måske kan komme igennem i en eller anden form på lidt længere sigt.
Pernille Vigsø Bagge (SF), 2008-05-23:
Jeg forstod på ordførerens indledning, at man egentlig synes, at det er en rigtig god idé, at fædre kan overnatte i forbindelse med et barns fødsel, rundtomkring hvor det er muligt.
Og hvis det var det, ordføreren gav udtryk for, hvad er så den reelle grund til, at man ikke kan tilkendegive, at det kunne man godt tænke sig at udbrede til hele landet?
Birgitte Josefsen (V), 2008-05-23:
Som jeg gav udtryk for, er det jo regionerne, der har ansvaret for at tilrettelægge opgaverne udeomkring, og det synes vi stadig væk at de skal have mulighed for.
Vi har tidligere haft store diskussioner herinde i Folketingssalen om kommunalt selvstyre og decentrale løsninger, og det, det er udtryk for, er jo netop, at man finder nogle gode løsninger rundtomkring.
Så er der nogle steder, hvor de bygningsmæssige rammer i dag ikke giver de bedste forhold, og det er jo så det, der gerne skal gøres op med på det tidspunkt, hvor de nye sygehusplaner bliver vedtaget og man får lavet nogle nye bygningsmasser.
Pernille Vigsø Bagge (SF), 2008-05-23:
Som ordføreren nok er bekendt med, er SF også en stor tilhænger af det lokale selvstyre og decentralisering.
Men jeg efterlyser nu alligevel ordførerens holdning til, om det kunne være en idé, at regionerne lod sig inspirere her fra Folketinget af en god idé om at indføre muligheden.
Jeg synes ikke, at vi får ordførerens holdning, kun at man flytter det ud i regionerne.
Må jeg høre ordførerens holdning til spørgsmålet, om det kunne være positivt og hensigtsmæssigt at sikre fædres ret til overnatning ved fødsler?
Birgitte Josefsen (V), 2008-05-23:
Som jeg har tilkendegivet, skal vi finde de bedste løsninger også i forhold til de fødende kvinder og deres ægtefæller eller samboende, eller hvem det nu er, der er med inde i forbindelse med fødslen.
Men det, der er lagt op til i beslutningsforslaget, er jo, at det skal være en pligt, at man finder en løsning nu og her.
Hvis vi vedtager det her beslutningsforslag, skal opgaven jo implementeres meget, meget hurtigt, og det vil jo ikke kunne realiseres mange steder, fordi bygningsmassen ikke tillader det.
Eksempelvis er der flere steder, hvor de fødende ligger på flersengsstuer, og jeg går ikke ud fra, at fru Pernille Vigsø Bagge synes, at det er en idé, at fædrene så skal ind og ligge ved siden af andre på en flersengsstue.
Derfor er vi i Venstre meget optaget af, at der bliver nogle bedre muligheder, men det må komme, i takt med at man får moderniseret bygningsrammen.
Vivi Kier (KF), 2008-05-23:
På mange af landets fødeafdelinger er det i dag ofte muligt at have barnets far/medforælder til at overnatte, hvis man ønsker det.
På nogle hospitaler er der også oprettet patienthoteller, hvor nybagte forældre kan overnatte sammen.
Vi kan fra konservativ side ikke støtte dette beslutningsforslag, der ønsker at gøre det til en pligt for det enkelte fødested at tilbyde overnatning for far/medforælder.
Det er en pligt, der for os at se vil kunne medføre, at en far faktisk kan ende med at optage en egentlig sengeplads og dermed mindske sygehuskapaciteten.
Og det er en pligt, som samtidig vil pålægge regionerne at etablere eller udvide en særlig kapacitet for ikkesyge mennesker.
Vi Konservative ønsker at forbedre behandlingerne i sundhedsvæsenet, vi ønsker at afkorte ventetiden for patienter, vi ønsker at kunne tilbyde højtkvalificeret uddannet personale, og alle disse tiltag kommer forud for et lovforslag, hvis sigte er at højne serviceniveauet for nybagte fædre/medforældre.
Pernille Vigsø Bagge (SF), 2008-05-23:
Det lyder da godt, at ordføreren vil stille nogle spørgsmål om forslaget under udvalgsarbejdet, men jeg kan allerede nu oplyse ordføreren om, at ja, der er fødesteder, som smider far ud få timer efter fødslen.
Hvis det nu viser sig, at ordføreren får det svar, at der er en efterspørgsel efter det her de steder, hvor det ikke kan lade sig gøre, og at der faktisk mange steder er et behov for at få gjort noget ved problemet, er ordføreren så villig til at stemme for forslaget, når vi når dertil?
René Christensen (DF), 2008-05-23:
Som jeg startede med at sige, er det her jo sådan set et positivt forslag at fremsætte, fordi det kan være vigtigt for både mødre og fædre at have den mulighed.
Jeg har selvfølgelig prøvet at få oplysninger de steder fra, hvor jeg kunne, men har ikke på nuværende tidspunkt kunnet se, hvor stort problemet er.
Men hvis det skulle vise sig, at det er et meget, meget stort problem, er vi meget velvillige over for at kigge på det.
Sophie Hæstorp Andersen (S), 2008-05-23:
Det, vi så har hørt i dag, synes jeg er lidt andre toner, så jeg vil gerne spørge hr. René Christensen: Er det sådan, at Dansk Folkeparti har ændret holdning eller måske alligevel ikke er helt enig med Mogens Camre i, at det er helt spild af ressourcer?
René Christensen (DF), 2008-05-23:
Det, vi lægger vægt på, hvilket jeg faktisk også gjorde opmærksom på i min ordførertale, er, at der er nogle specielle situationer, især - som jeg sagde - med for tidligt fødte børn og børn, hvor der er andre komplikationer i forbindelse med fødslen, hvor de måske skal være længe på sygehuset.
Det er jo sådan, at hvis et barn f.eks. bliver født 4 uger for tidligt, har man for det meste en regel, der siger, at så skal barnet blive de 4 uger på sygehuset.
Og der synes vi faktisk, at det er en rigtig god idé, at faren til barnet også kan være på sygehuset og støtte moren, som jo kan have behov for det.
Mange kvinder har jo skyldfølelse og deslige i forbindelse med det, og der mener vi selvfølgelig, at det ville være en rigtig god ting.
I forbindelse med almindelige fødsler er det jo meget normalt, at det måske tager 2, 3 eller maks. 4 dage, og så er det ikke sikkert, at alle kvinder har lige så stort behov for det, som hvis der har været komplikationer.
Sophie Hæstorp Andersen (S), 2008-05-23:
Til det sidste må man jo sige, at vi har masser af materiale, der peger på, at det er en fordel, at en familie kan overnatte sammen, så faren også i den situation, hvor barnet er kommet til verden, f.eks. kan aflaste moderen, der har været igennem en ret stor fysisk anstrengelse med at føde det her barn og måske oven i købet har oplevet at blive syet eller af anden grund er under bedøvelse.
Men i forhold til det andet vil jeg høre, hvordan Dansk Folkeparti stiller sig til, at for langt de fleste af de familier i dag, hvor barnet er født for tidligt, vil det jo være sådan, at både mor og far faktisk forholdsvis hurtigt udskrives, og at ingen af de pågældende forældre har mulighed for at overnatte sammen med barnet, til trods for at det er for tidligt født og skal være der i måske 4 uger eller mere.
Er det noget, man vil gå ind i, og vil man arbejde for, at det i det mindste bliver muligt for moren at blive og overnatte på hospitalet?
René Christensen (DF), 2008-05-23:
Det er faktisk noget, vi har diskuteret, men det er ikke helt diskuteret på plads endnu, kan man sige.
Det er min personlige overbevisning.
Ligeledes har jeg ikke kunnet finde ud af, hvor mange der rent faktisk ønsker overnatning, i forbindelse med at en kone eller kæreste har født på normal vis.
Det er selvfølgelig en helt anden sag, hvis der har været komplikationer i forbindelse med fødslen, og her tænker jeg særlig på for tidligt fødte børn og andre nyfødte, som er nødt til at blive længe på sygehuset.
Nogle sygehuse har familierum, andre har patienthoteller, og andre laver en simpel opredning.
Her vil jeg gerne lige benytte lejligheden til at komme med en lille historie om patienthoteller.
Ifølge Jens Ole Skov, direktør for Aalborg Sygehus, sparer sygehuset omkring 1.000 kr. i døgnet for hver patient, der ligger på deres patienthotel i stedet for på afdelingen.
Strategien er at udsluse de patienter, der ikke længere er så plejekrævende, men som stadig skal være i behandling, og aflaste de patienter, som kommer langvejs fra.
Mange steder i landet bruges patienthotellerne også til nybagte forældre, indtil amningen er godt i gang.
Der er en del af vores sygehuse, der i dag giver dette tilbud.
Jeg vil i forbindelse med udvalgsarbejdet spørge ind til, om der er sygehuse, der ligefrem siger nej, hvis der bliver forespurgt om en overnatning.
Det er faktisk vores opfattelse, at regionerne følger godt med i, hvad borgerne efterspørger, og så vidt muligt også prøver at efterleve det.
Det er min opfattelse, at det ikke er det store problem, og skulle det vise sig, at det ikke er det store problem, har Dansk Folkeparti ikke lyst til at lovgive om noget, som måske faktisk findes i dag.
Men som sagt vil vi i forbindelse med udvalgsarbejdet spørge ind til omfanget af mulighed for overnatning for fædre i forbindelse med fødsler, og derfor kan vi ikke på nuværende tidspunkt støtte forslaget.
Jens Peter Vernersen (S), 2008-05-23:
Det ved vi.
Vi ved også, at det sikreste, hvis vi skal opnå et godt resultat, er, at vi har læger, som har foretaget mange operationer.
Jeg tror ikke, det er afgørende, om man foretager 200 eller 400 operationer om året, men det er afgørende, om man foretager 200 operationer eller nogle ganske få operationer om året.
Når man har gjort det, var det netop fordi, at hvis lægerne ikke foretog tilstrækkelig mange operationer, var der en overdødelighed, f.eks. ved æggestokkræft.
Det kan da ikke være tilfredsstillende for Venstre, at patienterne, fordi de er i en frygtelig utryg situation, går til et privathospital, fordi de der kan blive opereret dagen efter, og måske ikke lige får det med, at der måske ikke er en læge, der har prøvet det 200 eller 400 gange, og så har de en stor risiko for, at kræften breder sig i stedet for at blive stoppet.
Det tror jeg da ikke at Venstre under nogen omstændigheder kan acceptere.
Jeg tror, det må være indlysende for de fleste, at hvis der ikke er nogen favorisering, er der også lige konkurrencevilkår.
Det hænger fuldstændig sammen.
Men jeg vil selvfølgelig fortsat rejse det her spørgsmål over for Danske Regioner og spørge, om der overhovedet ikke er tale om nogen favorisering.
Det synes jeg er lidt afgørende at få afklaret.